CELEX: 52012PC0518
Language: mt
Date: 2012-09-19
Title: Proposta għal DEĊIŻJONI TAL-KUNSILL dwar il-firma ta’ Protokoll għall-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Armenja, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Armenja dwar il-prinċipji ġenerali għall-parteċipazzjoni tar-Repubblika tal-Armenja fil-programmi tal-Unjoni

|
			
		
		
		52012PC0518
		
			Proposta għal DEĊIŻJONI TAL-KUNSILL dwar il-firma ta’ Protokoll għall-Ftehim ta’ Sħubija u Kooperazzjoni bejn il-Komunitajiet Ewropej u l-Istati Membri tagħhom, min-naħa l-waħda, u r-Repubblika tal-Armenja, min-naħa l-oħra, dwar Ftehim Qafas bejn l-Unjoni Ewropea u r-Repubblika tal-Armenja dwar il-prinċipji ġenerali għall-parteċipazzjoni tar-Repubblika tal-Armenja fil-programmi tal-Unjoni /* COM/2012/0518 final - 2012/0247 (NLE) */
			
				
		
		
			
			   	MEMORANDUM TA’ SPJEGAZZJONI
Bħala parti mill-Politika Ewropea
tal-Viċinat, il-ftuħ gradwali ta’ xi programmi u aġenziji
tal-Unjoni għall-parteċipazzjoni tal-pajjiżi sħab
tal-Politika Ewropea tal-Viċinat jirrappreżenta waħda minn bosta
miżuri maħluqa biex jippromwovu r-riforma, il-modernizzazzjoni u
t-tranżizzjoni fil-viċinat tal-Unjoni Ewropea. Il-Kummissjoni
ssottolineat dan l-aspett ta’ politika b’mod aktar estensiv fil-Komunikazzjoni
tagħha ta’ Diċembru 2006 “dwar l-orjentament ġenerali
għall-parteċipazzjoni tal-pajjiżi msieħba fil-Politika
Ewropea tal-Viċinat fl-aġenziji l-programmi Komunitarji”[1].
Il-Kunsill approva dan l-orjentament
fil-5 ta’ Marzu 2007[2].
Abbażi ta’ din il-Komunikazzjoni u dawk
il-konklużjonijiet, il-Kunsill, fit-18 ta’ Ġunju 2007,
ħareġ direttivi lill-Kummissjoni biex tinnegozja Ftehimiet Qafas
mal-Alġerija, l-Armenja, l-Ażerbajġan, l-Eġittu,
il-Ġeorġja, l-Iżrael, il-Ġordan, il-Libanu, il-Moldova,
il-Marokk, l-Awtorità Palestinjana, it-Tuneżija u l-Ukraina, dwar
il-prinċipji ġenerali għall-parteċipazzjoni tagħhom
fil-programmi Komunitarji[3].
Il-Kunsill Ewropew ta’ Ġunju 2007[4] afferma mill-ġdid
l-importanza suprema tal-Politika Ewropea tal-Viċinat u approva Rapport
dwar il-Progress mill-Presidenza[5]
li kien ippreżentat fil-laqgħa tal-Kunsill tal-Affarijiet
Ġenerali u tar-Relazzjonijiet Esterni (GAERC - General Affairs and
External Relations Council) fit-18/19 ta’ Ġunju kif ukoll
il-Konklużjonijiet tal-Kunsill relatati[6].
Dan ir-rapport fakkar id-direttivi tal-Kunsill biex jiġu nnegozjati protokolli
addizzjonali relevanti.
Il-Komunikazzjoni
Konġunta mill-Kummissjoni u r-Rappreżentant Għoli tal-Unjoni
Ewropea għall-Affarijiet Barranin u l-Politika ta’ Sigurtà “Rispons
ġdid għal Viċinat li qed jinbidel”[7], approvata
mill-Konklużjonijiet tal-Kunsill
tal-20 ta’ Ġunju 2011, kompliet tisħaq dwar
l-intenzjoni tal-UE biex tiffaċilita l-parteċipazzjoni
tal-pajjiżi msieħba fil-programmi tal-UE.
Sal-lum,
il-Protokolli ġew iffirmati mal-Iżrael[8],
il-Marokk[9],
il-Moldova[10]
u l-Ukraina[11].
Ġie wkoll innegozjat protokoll mal-Ġordan, imma għadu ma
ġiex iffirmat.
F’April 2012,
l-Armenja esprimiet l-interess tagħha biex tipparteċipa fil-firxa
wiesgħa ta’ programmi miftuħa għall-pajjiżi msieħba
tal-Politika Ewropea tal-Viċinat. It-test tal-Protokoll innegozjat mal-Armenja
jinsab mehmuż.
Hawnhekk, il-Kummissjoni qed tippreżenta proposta
għal Deċiżjoni tal-Kunsill dwar il-konklużjoni
tal-Protokoll. Dan il-Protokoll fih Ftehim Qafas dwar il-prinċipji
ġenerali għall-parteċipazzjoni tal-Armenja fil-programmi
tal-Unjoni. Huwa fih stipulazzjonijiet standard li huma maħsuba li
jiġu applikati għall-pajjiżi sħab kollha tal-Politika
Ewropea tal-Viċinat li magħhom għandhom jiġu konklużi
dawn il-protokolli. 
Skont l-Artikolu 218(6)(a) tat-Trattat
dwar il-Funzjonament tal-Unjoni Ewropea, il-Parlament Ewropew għandu
jiġi mitlub biex jagħti l-kunsens tiegħu
għall-konklużjoni ta’ dan il-Protokoll. 
B’mod parallel, il-Kummissjoni tressaq
proposta għal Deċiżjoni tal-Kunsill dwar il-konklużjoni
tal-imsemmi Protokoll. 
Il-Kunsill huwa mistieden biex jadotta
d-Deċiżjoni proposta li ġejja.
2012/0247 (NLE)
Proposta għal
DEĊIŻJONI TAL-KUNSILL
dwar il-firma ta’ Protokoll għall-Ftehim
ta’ Sħubija u Kooperazzjoni bejn il-Komunitajiet Ewropej u l-Istati Membri
tagħhom, min-naħa l-waħda, u r-Repubblika tal-Armenja,
min-naħa l-oħra, dwar Ftehim Qafas bejn l-Unjoni Ewropea u
r-Repubblika tal-Armenja dwar il-prinċipji ġenerali
għall-parteċipazzjoni tar-Repubblika tal-Armenja fil-programmi
tal-Unjoni
IL-KUNSILL
TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea, u b’mod partikolari l-Artikoli 114,
168, 169 u 172, 173(3), 188 u 192, flimkien mal-Artikolu 218(6)(a)
tiegħu,
Wara li kkunsidra l-proposta li saret
mill-Kummissjoni Ewropea,
Wara li kkunsidra l-kunsens tal-Parlament
Ewropew,
Billi:
(1)       Il-Protokoll
għall-Ftehim ta’ Sħubija u Kooperazzjoni bejn il-Komunitajiet Ewropej
u l-Istati Membri tagħhom, min-naħa l-waħda, u r-Repubblika
tal-Armenja, min-naħa l-oħra, dwar Ftehim Qafas bejn l-Unjoni Ewropea
u r-Repubblika tal-Armenja dwar il-prinċipji ġenerali
għall-parteċipazzjoni tar-Repubblika tal-Armenja fil-programmi
tal-Unjoni (“il-Protokoll”) ġie ffirmat f’isem l-Unjoni nhar il- …
(2)       Dan il-Protokoll għandu
jiġi approvat.
ADOTTA DIN ID-DEĊIŻJONI: 
Artikolu 1
Il-Protokoll
għall-Ftehim ta’ Sħubija u Kooperazzjoni bejn il-Komunitajiet Ewropej
u l-Istati Membri tagħhom, min-naħa l-waħda, u r-Repubblika
tal-Armenja, min-naħa l-oħra, dwar Ftehim Qafas bejn l-Unjoni Ewropea
u r-Repubblika tal-Armenja dwar il-prinċipji ġenerali
għall-parteċipazzjoni tar-Repubblika tal-Armenja fil-programmi
tal-Unjoni (“il-Protokoll”) permezz ta’ dan qiegħed jiġi approvat
f’isem l-Unjoni[12].

It-test tal-Protokoll
huwa mehmuż ma’ din id-Deċiżjoni.
Artikolu 2
Il-President tal-Kunsill għandu, f’isem
l-Unjoni, jagħti n-notifika prevista fl-Artikolu 10 tal-Protokoll[13].
Artikolu 3
Din id-Deċiżjoni tidħol
fis-seħħ fil-jum tal-adozzjoni tagħha.
Magħmul fi 
                                                                       Għall-Kunsill
                                                                       Il-President
PROTOKOLL
għal mal-Ftehim ta’ Sħubija u Kooperazzjoni bejn il-Komunitajiet
Ewropej u l-Istati Membri tagħhom, min-naħa l-waħda, u
r-Repubblika tal-Armenja, min-naħa l-oħra, dwar Ftehim Qafas bejn
l-Unjoni Ewropea u r-Repubblika tal-Armenja dwar il-prinċipji
ġenerali għall-parteċipazzjoni tar-Repubblika tal-Armenja
fil-programmi tal-Unjoni
L-UNJONI EWROPEA,
minn hawn ’il quddiem imsejħa “l-Unjoni”,
min-naħa
l-waħda,
kif ukoll
Ir-Repubblika tal-Armenja, minn hawn ’il
quddiem imsejħa “l-Armenja”
min-naħa
l-oħra,
minn hawn ’il
quddiem imsejħin “il-Partijiet”
Billi:
(1)          L-Armenja kkonkludiet Ftehim
ta’ Sħubija u Kooperazzjoni bejn il-Komunitajiet Ewropej u l-Istati Membri
tagħhom, min-naħa l-waħda, u l-Armenja, min-naħa
l-oħra, (minn hawn ’il quddiem imsejjaħ “il-Ftehim”), li daħal
fis-seħħ fl-1 ta’ Lulju 1999.
(2)          Il-Kunsill Ewropew ta’
Brussell tas-17 u t-18 ta’ Ġunju 2004 laqa’ b’mod
favorevoli l-proposti tal-Kummissjoni Ewropea għal Politika Ewropea
tal-Viċinat (PEV) u approva l-konklużjonijiet tal-Kunsill
tal-14 ta’ Ġunju 2004.
(3)          Il-Kunsill, f’bosta
okkażjonijiet oħrajn, ikkonkluda ripetutament favur din il-politika.
(4)          Il-Kunsill,
fil-5 ta’ Marzu 2007, esprima appoġġ
għall-approċċ ġenerali u globali deskritt
fil-Komunikazzjoni tal-Kummissjoni Ewropea
tal-4 ta’ Diċembru 2006 sabiex l-imsieħba tal-Politika
Ewropea tal-Viċinat jipparteċipaw fl-aġenziji Komunitarji u
l-programmi Komunitarji dwar il-merti tagħhom u fejn il-bażijiet
legali jippermettu.
(5)          L-Armenja esprimiet ix-xewqa
li tipparteċipa f’għadd ta’ programmi tal-Unjoni.
(6)          It-termini u
l-kundizzjonijiet speċifiċi, b’mod partikolari, il-kontribuzzjoni
finanzjarja u l-proċeduri ta’ rapportar u ta’ evalwazzjoni, dwar
il-parteċipazzjoni tal-Armenja f’kull programm b’mod partikolari
għandhom jiġu ddeterminati f’Memorandum ta’ Ftehim bejn
il-Kummissjoni Ewropea u l-awtoritajiet kompetenti tal-Armenja,
FTIEHMU KIF ĠEJ:
Artikolu 1
L-Armenja
għandha titħalla tipparteċipa fil-programmi tal-Unjoni attwali u
futuri kollha miftuħa għall-parteċipazzjoni tal-Armenja skont
id-dispożizzjonijiet rilevanti li jadottaw dawn il-programmi.
Artikolu 2
L-Armenja
għandha tikkontribwixxi finanzjarjament għall-baġit
ġenerali tal-Unjoni Ewropea li jikkorrispondi għall-programmi
speċifiċi li fihom tipparteċipa l-Armenja.
Artikolu 3
Ir-rappreżentanti
tal-Armenja għandhom jitħallew jieħdu sehem, bħala
osservaturi u għall-punti li jirrigwardaw l-Armenja, fil-kumitati ta’
ġestjoni responsabbli għas-sorveljanza tal-programmi li fihom
l-Armenja tikkontribwixxi finanzjarjament.
Artikolu 4
Proġetti u
inizjattivi mressqa minn parteċipanti mill-Armenja għandhom, kemm
jista’ jkun, ikunu suġġetti għall-istess kundizzjonijiet, regoli
u proċeduri li għandhom x’jaqsmu mal-programmi kkonċernati kif
huma applikati għall-Istati Membri.
Artikolu 5
It-termini u
l-kundizzjonijiet speċifiċi rigward il-parteċipazzjoni
tal-Armenja f’kull programm partikolari, b’mod partikolari l-kontribuzzjoni
finanzjarja pagabbli u l-proċeduri tar-rapportar u tal-evalwazzjoni,
għandhom jiġu ddeterminati f’Memorandum ta’ Ftehim bejn
il-Kummissjoni Ewropea u l-awtoritajiet kompetenti tal-Armenja fuq il-bażi
tal-kriterji stabbiliti permezz tal-programmi kkonċernati.
Jekk l-Armenja
tapplika biex tipparteċipa fi programm partikolari għall-assistenza
esterna tal-Unjoni abbażi tal-Artikolu 3 tar-Regolament (KE)
Nru 1638/2006 tal-Parlament Ewropew u tal-Kunsill
tal-24 ta’ Ottubru 2006 li jistabbilixxi dispożizzjonijiet
ġenerali għat-twaqqif ta’ Strument Ewropew ta’ Viċinat u
Sħubija jew skont kwalunkwe Regolament simili li jipprovdi
għall-assistenza esterna tal-Unjoni lill-Armenja li għandha tiġi
adottata fil-ġejjieni, il-kundizzjonijiet li jirregolaw l-użu
tal-assistenza esterna tal-Unjoni mill-Armenja għandhom jiġu
ddeterminati fi ftehim dwar l-iffinanzjar, billi jirrispettaw b’mod partikolari
l-Artikolu 20 tar-Regolament (KE) Nru 1638/2006.
Artikolu 6
Kull Memorandum ta’ Spjegazzjoni li ġie konkluż skont
l-Artikolu 5, se jistipula, f’konformità mar-Regolament tal-Kunsill (KE,
Euratom) Nru 1605/2002 tal-25 ta’ Ġunju 2002 dwar
ir-Regolament Finanzjarju applikabbli għal baġit ġenerali
tal-Unjoni, li l-kontroll finanzjarju jew l-awditjar jew verifiki oħra,
inklużi investigazzjonijiet amministrattivi se jitwettqu minn, jew skont
l-awtorità tal-Kummissjoni Ewropea, l-Uffiċċju Ewropew kontra l-Frodi
u l-Qorti tal-Awdituri.
Għandhom isiru dispożizzjonijiet dettaljati dwar il-kontroll
u l-verifika finanzjarja, miżuri amministrattivi, penali u rkupru li
jippermettu lill-Kummissjoni Ewropea, lill-Uffiċċju Ewropew ta’
Kontra l-Frodi u l-Qorti tal-Awdituri li jiġu mogħtija setgħat
ekwivalenti għas-setgħat tagħhom rigward il-benefiċjarji
jew il-kuntratturi stabbiliti fl-Unjoni.
Artikolu 7
Dan il-Protokoll
għandu japplika għall-perjodu li għalih huwa fis-seħħ
il-Ftehim.
Dan il-Protokoll
għandu jiġi ffirmat u approvat mill-Partijiet skont il-proċeduri
rispettivi tagħhom.
Kull Parti tista’
tiddenunzja dan il-Protokoll permezz ta’ notifika bil-miktub lill-Parti
Kontraenti l-oħra.
Dan il-Protokoll
għandu jintemm sitt xhur wara d-data ta’ din in-notifika.
It-terminazzjoni
tal-Protokoll li jiġi wara d-denunzja minn kwalunkwe waħda
mill-Partijiet ma għandha jkollha ebda influwenza fuq l-ispezzjonijiet u
l-kontrolli li għandhom jitwettqu skont id-dispożizzjonijiet
stipulati kif previst fl-Artikoli 5 u 6 fejn xieraq.
Artikolu 8
Mhux aktar tard minn
tliet snin wara d-dħul fis-seħħ ta’ dan il-Protokoll, u wara
kull tliet snin sussegwenti, iż-żewġ Partijiet jistgħu
jirrevedu l-implimentazzjoni ta’ dan il-Protokoll abbażi
tal-parteċipazzjoni effettiva tal-Armenja fi programmi tal-Unjoni. 
Artikolu 9
Dan il-Protokoll
għandu japplika, min-naħa l-waħda, għat-territorji li fihom
japplika t-Trattat dwar il-Funzjonament tal-Unjoni Ewropea u skont
il-kundizzjonijiet stabbiliti f’dak it-Trattat, u min-naħa l-oħra,
għat-territorju tal-Armenja.
Artikolu 10
Dan il-Protokoll
għandu jidħol fis-seħħ fl-ewwel jum tax-xahar wara d-data
li fiha l-Partijiet jinnotifikaw lil xulxin permezz ta’ mezzi diplomatiċi
dwar it-tlestija tal-proċeduri tagħhom meħtieġa biex jidħol
fis-seħħ.
Artikolu 11
Dan il-Protokoll għandu jagħmel
parti integrali mill-Ftehim.
Artikolu 12
Dan il-Protokoll
huwa miktub b’żewġ kopji fil-lingwa Bulgara, Ċeka, Daniża,
Olandiża, Ingliża, Estonjana, Finlandiża, Franċiża,
Ġermaniża, Griega, Ungeriża, Irlandiża, Taljana, Latvjana,
Litwana, Maltija, Pollakka, Portugiża, Rumena, Slovakka, Slovena,
Spanjola, Svediża u Armenjana, u kull wieħed minn dawn
it-testi huwa ugwalment awtentiku.
Magħmul fi Brussell,

Għall-Unjoni Ewropea           
Għar-Repubblika tal-Armenja
[1]               COM(2006) 724 finali
tal-4 ta’ Diċembru 2006.
[2]               Il-Konklużjonijiet ta’ GAERC
tal-5 ta’ Marzu 2007.
[3]               Id-Deċiżjoni tal-Kunsill
(ristretta) li tawtorizza lill-Kummissjoni biex tinnegozja l-Protokolli […],
Dok 10412/07.
[4]               Il-Konklużjonijiet
tal-Presidenza – Brussell, 21/22 ta’ Ġunju 2007,
Dok 11177/07.
[5]               Ir-Rapport tal-Presidenza dwar
il-Progress dwar “Insaħħu l-Politika Ewropea tal-Viċinat”,
Dok 10874/07.
[6]               Il-Konklużjonijiet dwar
it-Tisħiħ tal-Politika Ewropea tal-Viċinat, adottati
mill-Kunsill (Affarijiet Ġenerali u Relazzjonijiet Esterni) fit-18 ta’ Ġunju 2007,
Dok 11016/07.
[7]               COM(2011) 303 finali,
tal-25 ta’ Mejju 2011.
[8]               ĠUUE L 129/39
tas-17.5.2008.
[9]               ĠUUE L 273/1
tad-19.10.2010.
[10]             ĠUUE L 14/5 tad-19.01.2011,
ĠUUE L 131/1 tat-18.05.2011, dħul fis-seħħ
fl-01.05.2011.
[11]             ĠUUE L 18/1-5 tal-21.01.2011,
ĠUUE L 133/1 tal-20.05.2011.
[12]             Dan il-Protokoll ġie ppubblikat fi [...] flimkien
mad-deċiżjoni dwar l-iffirmar.
[13]             Id-data tad-dħul fis-seħħ tal-Protokoll se
tkun ippubblikata f'Il-Ġurnal Uffiċjali tal-Unjoni Ewropea
mis-Segretarjat Ġenerali tal-Kunsill.